32004D0037
L 008/12
JURNALUL OFÍCIAL AL UNIUNII EUROPENE
DECIZIA COMISIEI
din 23 decembrie 2003
de stabilire a condițiilor speciale care reglementează importurile de produse pescărești din Serbia și Muntenegru
[notificată cu numărul C(2003) 5008]
(Text cu relevanță pentru SEE)
(2004/37/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11,
întrucât:
(1)
S-a efectuat o inspecție în numele Comisiei în Serbia și Muntenegru, pentru verificarea condițiilor în care sunt produse, depozitate și expediate către Comunitate produsele pescărești.
(2)
Condițiile menționate anterior nu se aplică pentru Kosovo care, în conformitate cu Rezoluția 1244 a Consiliului de Securitate al Națiunilor Unite din 10 iunie 1999, se află sub administrația civilă internațională a misiunii Națiunilor Unite în Kosovo (MINUK). Prin urmare, importurile de produse pescărești din Kosovo nu pot fi incluse în prezenta decizie.
(3)
Normele privind inspecția sanitară veterinară și monitorizarea produselor pescărești definite în legislația din Serbia și Muntenegru pot fi considerate echivalente cu cele prevăzute de Directiva 91/493/CEE.
(4)
În special, Ministerul agriculturii, pădurilor și gospodăririi apelor din Republica Muntenegru (MAFWM) este în măsură să verifice în mod eficient aplicarea legislației în vigoare.
(5)
MAFWM a garantat oficial că vor fi respectate normele prevăzute la capitolul V din anexa la Directiva 91/493/CEE privind controalele sanitar-veterinare și supravegherea produselor marine sălbatice, întregi și proaspete, obținute din pescuit și că vor fi aplicate condiții de igienă echivalente cu cele stabilite de directiva menționată anterior.
(6)
Este necesar să se stabilească normele detaliate privind produsele pescărești importate în Comunitate din Serbia și Muntenegru, în conformitate cu Directiva 91/493/CEE. Este necesar ca aceste dispoziții să prevadă că numai produsele marine sălbatice, întregi și proaspete, obținute prin pescuit pot fi acceptate pentru importul în Comunitate.
(7)
De asemenea, este necesar să se întocmească o listă cu unitățile, navele fabrică sau antrepozitele frigorifice aprobate, precum și o listă cu navele frigorifice echipate în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor pescărești obținute la bordul anumitor vase în conformitate cu articolul 3 alineatul (1) litera (a) punctul (i) din Directiva 91/493/CEE (2). Este necesar ca aceste liste să fie stabilite pe baza unei comunicări a MAFWM adresate Comisiei.
(8)
Prezenta decizie ar trebui aplicată la patruzeci și cinci de zile de la publicare pentru a garanta perioada de tranziție necesară.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Ministerul agriculturii, pădurilor și gospodăririi apelor din Republica Muntenegru (MAFWM) este autoritatea competentă în Serbia și Muntenegru (3) desemnată să verifice și să certifice faptul că produsele pescărești sunt conforme cu cerințele Directivei 91/493/CE.
Articolul 2
Produsele pescărești importate în Comunitate din Serbia și Muntenegru îndeplinesc cerințele prevăzute la articolele 3, 4 și 5.
Articolul 3
(1) Produsele pescărești sunt produse întregi și proaspete din capturi de pești marini sălbatici.
(2) Fiecare transport este însoțit de un certificat de sănătate, în original, numerotat, în conformitate cu modelul din anexa I, care conține o singură pagină și este completat corespunzător, semnat și datat.
(3) Certificatul de sănătate se întocmește în cel puțin una din limbile oficiale ale statului membru în care se efectuează controalele.
(4) Certificatul de sănătate trebuie să conțină numele, calitatea și semnătura reprezentantului MAFWM, precum și ștampila sa oficială, într-o culoare diferită de cea a altor mențiuni din document.
Articolul 4
Produsele pescărești provin de la unități, nave fabrică sau antrepozite frigorifice aprobate sau de la navele frigorifice înregistrate, enumerate în anexa II.
Articolul 5
Toate ambalajele ar trebui să aibă marcată cu litere de neșters mențiunea „SERBIA ȘI MUNTENEGRU” și numărul aprobării/înregistrării unității, navei fabrică, antrepozitului frigorific sau navei frigorifice de origine, cu excepția produselor pescărești în vrac congelate și destinate fabricării alimentelor conservate.
Articolul 6
Prezenta decizie se aplică de la 28 februarie 2004.
Articolul 7
Prezenta decizie se adresează statelor membre.
Adoptată la Bruxelles, 23 decembrie 2003.